ประกาศกองทุนบำเหน็จบำนาญข้าราชการ เรื่อง แบบและวิธีการแจ้งข้อมูลการนำเงินเข้าบัญชีสมาชิกและการส่งเงินเข้ากองทุน
ประกาศกองทุนบำเหน็จบำนาญข้าราชการ
ประกาศกองทุนบำเหน็จบำนาญข้าราชการ
เรื่อง
แบบและวิธีการแจ้งข้อมูลการนำเงินเข้าบัญชีสมาชิกและการส่งเงินเข้ากองทุน[๑]
 

โดยที่เป็นการสมควรกำหนดแบบและวิธีการแจ้งข้อมูลการนำเงินเข้าบัญชีสมาชิกและการส่งเงินเข้ากองทุนเพื่อให้ถือปฏิบัติไปในแนวทางเดียวกัน

อาศัยอำนาจตามความในข้อ ๖ วรรคสอง ของระเบียบกระทรวงการคลัง
ว่าด้วยการหักเงินสะสมการเบิกจ่ายเงินสมทบ เงินชดเชย
และการส่งเงินเข้ากองทุนบำเหน็จบำนาญข้าราชการ พ.ศ. ๒๕๕๑
เลขาธิการคณะกรรมการกองทุนบำเหน็จบำนาญข้าราชการ จึงออกประกาศไว้ ดังต่อไปนี้

ข้อ ๑ ในกรณีที่มีสมาชิกบรรจุใหม่
ให้จัดทำใบแจ้งข้อมูลสมาชิกและจัดส่งให้แก่กองทุนภายในเดือนถัดจากเดือนที่มีการจัดทำข้อมูลการนำเงินเข้าบัญชีสมาชิกและการส่งเงินเข้ากองทุน
โดยใช้ ใบแจ้งข้อมูลสมาชิก กบข. (กรณีบรรจุใหม่) : แบบ กบข.
001/2/2555 ที่แนบท้ายประกาศนี้

ข้อ ๒ ในกรณีที่สมาชิกประสงค์แก้ไขข้อมูลส่วนบุคคล
ให้จัดทำใบขอแก้ไขข้อมูลสมาชิกและจัดส่งให้แก่กองทุนภายในเดือนถัดจากเดือนที่มีการแก้ไขข้อมูลสมาชิก
โดยใช้ ใบขอแก้ไขข้อมูลสมาชิก กบข. : แบบ กบข. 005/2/2555 ที่แนบท้ายประกาศนี้

ข้อ ๓ ในกรณีที่ส่วนราชการผู้เบิกซึ่งใช้ระบบนำส่งเงินของกองทุนเริ่มต้นส่งข้อมูลการนำเงินเข้าบัญชีสมาชิกและการส่งเงินเข้ากองทุนครั้งแรก
ให้จัดทำแบบแจ้งชื่อผู้รับผิดชอบในการจัดทำข้อมูลการนำส่งเงินสมาชิกให้แก่กองทุนเพื่อขอรหัสผู้ใช้และรหัสผ่านในการใช้งานระบบนำส่งเงินของกองทุนโดยใช้
แบบแจ้งชื่อผู้รับผิดชอบในการจัดทำข้อมูลการนำส่งเงินสมาชิก กบข. : แบบ MCS-WEB 1 ที่แนบท้ายประกาศนี้

ข้อ ๔ ในกรณีที่ส่วนราชการผู้เบิกต้องการแก้ไข
เปลี่ยนแปลง
หรือยกเลิกผู้รับผิดชอบในการจัดทำข้อมูลการนำเงินเข้าบัญชีสมาชิกและการส่งเงินเข้ากองทุนตามที่เคยแจ้งต่อกองทุนไว้แล้ว
หรือการขอรหัสผู้ใช้และรหัสผ่านในการใช้งานระบบนำส่งเงินของกองทุนใหม่
ให้ดำเนินการโดยใช้ แบบคำขอรหัสผ่านในการจัดทำข้อมูลการนำส่งเงินสมาชิก
กบข. : แบบ MCS-WEB 2 หรือ แบบแจ้งยกเลิกสิทธิผู้รับผิดชอบในการจัดทำข้อมูลการนำส่งเงินสมาชิก กบข. :
แบบ MCS-WEB 3 หรือ แบบคำขอแก้ไขผู้จัดทำข้อมูลการนำส่งเงินสมาชิก กบข. : แบบ MCS-WEB 4 ที่แนบท้ายประกาศนี้

ข้อ ๕ ในกรณีที่ส่วนราชการผู้เบิกประสงค์จะนำส่งเงินเข้ากองทุนโดยวิธีโอนเงินเข้าบัญชีธนาคารของกองทุนหรือสั่งจ่ายเช็คธนาคารให้แก่กองทุน
ให้ส่วนราชการผู้เบิกจัดทำรายงานข้อมูลการนำส่งเงินประจำเดือนหรือระหว่างเดือน
และหนังสือแจ้งการนำส่งเงินเข้าบัญชีเงินฝากธนาคารของกองทุน
จัดส่งให้แก่กองทุนพร้อมกับการนำส่งเงินให้แก่กองทุน โดยใช้แบบ รายงานข้อมูลเงินนำส่ง กบข.งานประจำเดือน/งานระหว่างเดือน และ หนังสือแจ้งการโอนเงินเข้าบัญชี กบข. ที่แนบท้ายประกาศนี้


ประกาศ
ณ วันที่ ๑๔ พฤศจิกายน พ.ศ. ๒๕๕๕
โสภาวดี
เลิศมนัสชัย
เลขาธิการคณะกรรมการ
กบข.








ปริยานุช/ผู้จัดทำ
๑๖ ธันวาคม
๒๕๕๗

ปริญสินีย์/ผู้ตรวจ
๑๖ ธันวาคม
๒๕๕๗
















[๑] ราชกิจจานุเบกษา
เล่ม ๑๓๑/ตอนที่ ๑๓๓ ง/หน้า ๒๗๒/๑๑ ธันวาคม ๒๕๕๗